Úradný vestník L 295 , 29/10/1997 S. 0037 - 0038



Rozhodnutie Komisie zo 14. októbra 1997 týkajúce sa dovozu živých zvierat, čerstvého mäsa a mäsových výrobkov z Federálnej republiky Juhoslávia a z Grónska, a ktorým sa mení a dopĺňa rozhodnutie Rady 79/542/EHS (Text s významom pre EHP) (97/736/ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na smernicu Rady 72/462/EHS z 12. decembra 1972 o problémoch súvisiacich so zdravotnou a veterinárnou kontrolou pri dovoze hovädzieho dobytka a ošípaných a čerstvého mäsa alebo mäsových výrobkov z tretích krajín [1], naposledy zmenenú a doplnenú smernicou 96/91/ES [2], a najmä so zreteľom na jej článok 3, keďže rozhodnutím Rady 79/542/EHS [3], naposledy zmeneným a doplneným rozhodnutím Komisie 97/160/ES [4], bol vytvorený zoznam tretích krajín, z ktorých členské štáty povolia dovozy hovädzieho dobytka, ošípaných, zvierat koňovitých, oviec a kôz, čerstvého mäsa a mäsových výrobkov; keďže sa na základe veterinárnej misie spoločenstva javí, že Federatívna republika Juhoslávia má systém dostatočne dobre štruktúrovaných a organizovaných veterinárnych služieb; keďže bol predložený a členskými štátmi odsúhlasený plán na kontrolu reziduí; keďže vakcinácia proti klasickému moru ošípaných sa vo Federatívnej republike Juhoslávia vykonáva; keďže klasický mor ošípaných z času na čas prepukne; keďže z tohoto dôvodu by dovoz ošípaných z tejto krajiny nemal byť povolený; keďže Federatívna republika Juhoslávia by sa mala pridať na zoznam tretích krajín, z ktorých členské štáty povoľujú dovoz hovädzieho dobytka, zvierat koňovitých, oviec a kôz, čerstvého mäsa a mäsových výrobkov; keďže Grónsko by sa malo pridať na zoznam tretích krajín, z ktorých členské štáty povoľujú dovozy oviec a kôz; keďže rozhodnutie 79/542/EHS by sa malo podľa toho zmeniť a doplniť; keďže špecifické podmienky týkajúce sa zdravia zvierat a veterinárna certifikácia pre dovoz hovädzieho dobytka, ošípaných, zvierat koňovitých, oviec a kôz, čerstvého mäsa a mäsových výrobkov budú stanovené v iných rozhodnutiach podľa situácie týkajúcej sa zdravia zvierat dotknutej tretej krajiny; keďže opatrenia uvedené v tomto rozhodnutí sú v súlade so stanoviskom Stáleho veterinárneho výboru, PRIJALA TOTO ROZHODNUTIE: Článok 1 1. Členské štáty povolia dovoz z Federatívnej republiky Juhoslávia: a) živých zvierat, okrem ošípaných; b) čerstvého mäsa z hovädzieho dobytka, oviec, kôz a ošípaných a z nepárnokopytníkov; a c) mäsových výrobkov. 2. Členské štáty povolia dovozy oviec a kôz z Grónska. 3. Dovozy spomínané v odsekoch 1 a 2 musia spĺňať príslušné požiadavky kladené na zvieratá a na zdravie zvierat. Článok 2 Časť I prílohy k rozhodnutiu 79/542/EHS sa mení a dopĺňa nasledovne: 1) V súlade s abecedným poradím ISO kódov sa vkladá nasledovný riadok: "FY | Federálna republika Juhoslávia | x | x | x | x | x | x | x | x | o | x | (1) | | | XR" | 2) Riadok "GL | Grónsko | x | x | o | x | x | x | o | o | o | x | (1) | | | XR" | sa nahrádza riadkom: "GL | Grónsko | x | x | o | x | x | x | o | x | o | x | (1) | | | XR" | Článok 3 Toto rozhodnutie je adresované členským štátom. V Bruseli 14. októbra 1997 Za Komisiu Franz Fischler člen Komisie [1] Ú. v. ES L 302, 31.12.1972, s. 28. [2] Ú. v. ES L 13, 16.1.1977, s. 26. [3] Ú. v. ES L 146, 14.6.1979, s. 15. [4] Ú. v. ES L 62, 4.3.1997, s. 39. --------------------------------------------------